Cross-device data management, data sharing and collaboration
Authors: Κωνσταντόπουλος Μιχάλης 
Published: November 2021

Οι δημοφιλείς πάροχοι υπηρεσιών νέφους προσφέρουν δυνατότητες όπως πρόσβαση σε δεδομένα οποιαδήποτε στιγμή και από οποιαδήποτε τοποθεσία, αυτόματο συγχρονισμό αρχείων σε πολλαπλές συσκευές, χωρίς ο χρήστης να επιβαρύνεται με την διαχείριση και την συντήρηση του εξοπλισμού. Επιπροσθέτως, παρέχεται η δυνατότητα κοινής χρήσης αρχείων και απομακρυσμένης συνεργασίας, όπου οι χρήστες μπορούν να μοιράζονται και να εργάζονται σε έγγραφα ταυτόχρονα, ενώ βλέπουν τις αλλαγές του άλλου σε πραγματικό χρόνο. Παρά την αδιαμφισβήτητη αξία των παραπάνω υπηρεσιών, αυτές παρέχονται με σημαντικό κόστος όσον αφορά στην ιδιωτικότητα των χρηστών. Σε αντάλλαγμα για τη χρήση αυτών των υπηρεσιών, οι χρήστες παρέχουν αναπόφευκτα πρόσβαση, στον πάροχο των υπηρεσιών, σε προσωπικές πληροφορίες, συμπεριλαμβανομένου ενός υποσυνόλου (ή ολόκληρης) της προσωπικής τους συλλογής δεδομένων ή/και πληροφορίες σχετικά με τις κοινωνικές και εργασιακές σχέσεις τους με άλλους χρήστες. Ένας αυξανόμενος αριθμός περιστατικών όπως διαρροή δεδομένων, απώλεια δεδομένων, σκόπιμη διαγραφή αρχείων χρηστών και συστηματική ανάλυση δεδομένων των χρηστών δεν βοηθούν στην μείωση των προβληματισμών σχετικά με την παροχή των προσωπικών δεδομένων σε παρόχους υπηρεσιών νέφους.Σε αυτή την διατριβή παρουσιάζεται το σύστημα διαχείρισης δεδομένων “On Our Own” (O3). Το O3 είναι ένα σύστημα αποθήκευσης αρχείων, που επιτρέπει την αποκεντρωμένη συνεργασία στους χρήστες του. Το O3 παρέχει την ίδια εικόνα της κατανεμημένης συλλογής δεδομένων ενός χρήστη σε οποιαδήποτε συσκευή, συγχρονισμό των δεδομένων στις πολλαπλές συσκευές του, πρόσβαση στα δεδομένα από οποιαδήποτε συσκευή, και ανίχνευση και επίλυση αντικρουόμενων εκδόσεων των αρχείων του. Επιπλέον, επιτρέπει στους χρήστες να μοιράζονται και να συνεργάζονται σε συλλογές αρχείων (κοινόχρηστοι φάκελοι) με άλλους, με αποκεντρωμένο τρόπο, χωρίς την ανάγκη για κεντρικοποιημένες υπηρεσίες νέφους. Έτσι, οι χρήστες μπορούν να διατηρήσουν την ιδιωτικότητα των εργασιακών τους σχέσεων (με ποιον συνεργάζονται) και πάνω σε τι εργάζονται. Επιπροσθέτως, παρουσιάζεται το O 3REAL, η επέκταση του O3 , για συνεργασία πολλαπλών χρηστών σε πραγματικό χρόνο. Το O3 REAL εισάγει μια νέα προσέγγιση για τη δημιουργία συνεργατικών εφαρμογών σε πραγματικό χρόνο. Χρησιμοποιεί ένα αξιόπιστο κανάλι δικτυακής επικοινωνίας, ενώ για την διαχείριση και αποθήκευση των δεδομένων συνεργατικών εγγράφων χρησιμοποιεί τη διεπαφή ενός POSIX συστήματος αρχείων. Χρησιμοποιώντας προγράμματα συγκριτικής προτυποποίησης και πραγματικά δεδομένα από την χρήση συστημάτων αποθήκευσης αρχείων, αξιολογούμε πειραματικά τα O3 και O3 REAL, αποδεικνύουμε ότι το O3 παρουσιάζει γραμμική κλιμάκωση κατά το συγχρονισμό αυξανόμενου αριθμού ταυτόχρονων χρηστών, ενώ παρουσιάζει παρόμοια επίδοση με το σύστημα αρχείων ext4, το οποίο δεν παρέχει δυνατότητα αποθήκευσης πολλαπλών εκδόσεων. Τέλος, παρατηρούμε ότι το O3 REAL έχει καλή κλιμάκωση για περιπτώσεις συνεργασίας σε πραγματικό χρόνο. Για παράδειγμα, με 33 χρήστες να συνεργάζονται ταυτόχρονα σε ένα έγγραφο σε πραγματικό χρόνο μέσω WAN με καθυστέρηση δικτύου 50 ms, ο μέσος χρόνος μεταφοράς δεδομένων είναι περίπου 54ms, ο οποίος είναι πολύ κοντά στη βέλτιστη απόδοση.